Høringssvar fra Dansk Pædiatrisk Selskab

 31.10.2014

**Høringssvar over forslag til fremtidig tilskudsstatus for NSAID'er og lægemidler mod svage smerter**

Dansk Pædiatrisk Selskab har gennemgået forslaget i vores forskellige fagudvalg, og har følgende kommentarer til høringen:

Vi stiller os positivt overfor ændringsforslagene. Dels vil det hjælpe med til målrettet brug af de rekommanderede lægemidler, dels vil det for de af vores patienter, som har brug for fast smertestillende være lettere for både patient og læge, hvis tilskuddet er generelt og ikke kræver markering på recepterne som nu. Relativt få patienter vil blive berørt af ændringerne i rekommandationerne, og de vil stadig kunne få enkelttilskud, hvis der er indikation for det.

Vi mener ikke at det generelle tilskud vil have indflydelse på misbrug af paracetamol, da prisen i forvejen er relativt lav, og den derfor ikke synes at være en limiterende faktor for f.eks. indkøb til suicidalt øjemed.

I vores overvejelser er desuden lagt vægt på at der vil være er et on-label valg af NSAID med Ibuprofen fra 6 mdr. alder og op til voksenalder (18 år og op).

På vegne af Dansk Pædiatrisk Selskab

Pernille Mathiesen

Formand